CELEX ID: 32012R0862
Publication Date: 2012-06-04

Document:
KOMISIJOS DELEGUOTASIS REGLAMENTAS (ES) Nr. 862/2012
2012 m. birželio 4 d.
kuriuo iš dalies keičiamos Reglamento (EB) Nr. 809/2004 nuostatos dėl informacijos apie sutikimą leisti naudoti prospektą, dėl informacijos apie bazinius indeksus ir dėl reikalavimo pateikti nepriklausomų apskaitininkų ar auditorių parengtą ataskaitą
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. lapkričio 4 d. Europos Parlamento ir Tarybos direktyvą 2003/71/EB dėl prospekto, kuris turi būti skelbiamas, kai vertybiniai popieriai siūlomi visuomenei ar įtraukiami į prekybos sąrašą, ir iš dalies keičiančią Direktyvą 2001/34/EB (1), ypač į jos 5 straipsnio 5 dalį ir 7 straipsnio 1 dalį,
kadangi:
(1)
2004 m. balandžio 29 d. Komisijos reglamente (EB) Nr. 809/2004, įgyvendinančiame Europos Parlamento ir Tarybos direktyvos 2003/71/EB nuostatas dėl prospektuose pateikiamos informacijos bei šių prospektų formato įtraukimo nuorodos būdu ir paskelbimo bei reklamos skleidimo (2), nurodoma būtiniausia informacija apie įvairių rūšių vertybinius popierius, kurią būtina įtraukti į prospektą, siekiant laikytis Direktyvos 2003/71/EB 5 straipsnio 5 dalies ir 7 straipsnio 1 dalies;
(2)
Direktyva 2003/71/EB buvo iš dalies pakeista 2010 m. lapkričio 24 d. Europos Parlamento ir Tarybos direktyva 2010/73/ES, kuria iš dalies keičiama Direktyva 2003/71/EB dėl prospekto, kuris turi būti skelbiamas, kai vertybiniai popieriai siūlomi visuomenei ar įtraukiami į prekybos sąrašą, ir Direktyva 2004/109/EB dėl informacijos apie emitentus, kurių vertybiniais popieriais leista prekiauti reguliuojamoje rinkoje, skaidrumo reikalavimų suderinimo (3), siekiant didinti investuotojų apsaugą, mažinti administracinę naštą, tenkančią įmonėms, kai šios siekia pritraukti kapitalo Sąjungos vertybinių popierių rinkose, ir didinti prospektų tvarkos veiksmingumą. Todėl reikėtų iš dalies pakeisti Reglamento (EB) Nr. 809/2004 nuostatas dėl emitento ar už prospekto parengimą atsakingo asmens sutikimo leisti finansiniams tarpininkams naudoti prospektą ir dėl informacijos, susijusios su baziniais indeksais ir pelno prognozėmis bei preliminariu pelnu, kurią būtina įtraukti į prospektą;
(3)
taikant Direktyvos 2003/71/EB 3 straipsnio 2 dalies trečią pastraipą, Reglamente (EB) Nr. 809/2004 reikėtų nurodyti, kokią informaciją reikia pateikti, kai emitentas ar už prospekto parengimą atsakingas asmuo rašytiniu susitarimu duoda sutikimą finansiniams tarpininkams naudoti prospektą;
(4)
siekiant atsižvelgti į techninius pokyčius finansų rinkose ir visų pirma į tai, kad indeksai vis dažniau naudojami kaip struktūrizuotųjų vertybinių popierių bazinė priemonė, reikėtų peržiūrėti ir patikslinti tam tikrus Reglamento (EB) Nr. 809/2004 reikalavimus. Perduodami atsakomybę už indekso sudarymą kitam grupės subjektui, emitentai galėtų nepaisyti reikalavimo į prospektą įtraukti emitento sudaryto indekso aprašymą (XII priedo 4.2.2 punktas) ir taip išvengti atsakomybės tais atvejais, kai aprašymas netikslus. Todėl tas reikalavimas turėtų būti taikomas ir dėl indeksų, kuriuos sudaro tai pačiai grupei kaip emitentas priklausantis subjektas;
(5)
siekiant padidinti veiksmingumą ir sumažinti administracinę naštą, šiame reglamente taip pat reikėtų nustatyti sąlygas, kuriomis indekso aprašymo prospekte pateikti nereikalaujama, jei indeksą sudaro emitento vardu ar kartu su juo veikiantys subjektai. Kadangi XV priedo 2.10 punkte tik daroma nuoroda į plačiai pagrįstą ir pripažintą paskelbtą indeksą, prospekte pakaktų nurodyti, kur rasti informacijos apie tą indeksą, nereikalaujant pateikti indekso sudėties aprašymo;
(6)
siekiant sumažinti administracines išlaidas, kurias patiria emitentai, siekdami pritraukti kapitalo, šiame reglamente reikėtų nustatyti sąlygas, kurioms esant kartu su pelno prognozėmis ir preliminariu pelnu nereikia pateikti nepriklausomų apskaitininkų ar auditorių parengtos ataskaitos, ypač tais atvejais, kai nepriklausomi apskaitininkai ar auditoriai negali pasirašyti audito išvados dėl to, kad neturi visų dokumentų, sudarančių metines finansines ataskaitas;
(7)
priėmus Direktyvą 2010/73/ES, keliose Direktyvos 2003/71/EB nuostatose terminas „svarbiausia informacija“ pakeistas terminu „esminė informacija“. Todėl Reglamento (EB) Nr. 809/2004 priedai turėtų būti pritaikyti;
(8)
siekiant išvengti tolesnio nenuoseklaus Direktyvos 2003/71/EB, visų pirma jos 3 straipsnio 2 dalies trečios pastraipos, taikymo ir tolesnio delsimo užtikrinant didesnę investuotojų apsaugą ir administracinės naštos sumažinimą įmonėms, šioms siekiant pritraukti kapitalo vertybinių popierių rinkose Sąjungoje, svarbu numatyti šio teisės akto įsigaliojimą jo paskelbimo Europos Sąjungos oficialiajame leidinyje dieną;
(9)
todėl Reglamentas (EB) Nr. 809/2004 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 809/2004 pakeitimai
Reglamentas (EB) Nr. 809/2004 iš dalies keičiamas taip:
1)
3 straipsnio antra pastraipa pakeičiama taip:
„Atsižvelgiant į emitento arba susijusių emisijų ir vertybinių popierių tipą, prospekte pateikiami I-XVII ir XX-XXX prieduose nurodyti informacijos punktai. Atsižvelgiant į 4a straipsnio 1 dalį, kompetentinga institucija nereikalauja, kad prospekte būtų pateikiami informacijos punktai, neįtraukti į I-XVII arba XX-XXX priedus.“
2)
Įterpiamas 20a straipsnis:
„20a straipsnis
Papildomas informacinis priedas duodant sutikimą pagal Direktyvos 2003/71/EB 3 straipsnio 2 dalį
1. Taikant Direktyvos 2003/71/EB 3 straipsnio 2 dalies trečią pastraipą, prospekte pateikiama:
a)
XXX priedo 1 ir 2A skirsniuose nustatyta papildoma informacija, kai sutikimas duodamas vienam ar keliems nurodytiems finansiniams tarpininkams;
b)
XXX priedo 1 ir 2B skirsniuose nustatyta papildoma informacija, kai emitentas arba už prospekto parengimą atsakingas asmuo nusprendžia duoti sutikimą visiems finansiniams tarpininkams.
2. Kai finansinis tarpininkas neatitinka prospekte nurodytų sutikimo sąlygų, vadovaujantis Direktyvos 2003/71/EB 3 straipsnio 2 dalies antra pastraipa, reikia parengti naują prospektą.“
3)
22 straipsnio 1 dalies antra pastraipa pakeičiama taip:
„Atsižvelgiant į emitento arba susijusių vertybinių popierių tipą, baziniame prospekte pateikiami I-XVII, XX ir XXIII-XXX prieduose nurodyti informacijos punktai. Kompetentinga institucija nereikalauja, kad baziniame prospekte būtų pateikti informacijos punktai, neįtraukti į I-XVII, XX ar XXIII-XXX priedus.“
4)
Priedai iš dalies pakeičiami pagal šio reglamento priedą.
2 straipsnis
Pereinamojo laikotarpio nuostata
1. Šis reglamentas netaikomas tvirtinant prospekto arba bazinio prospekto priedą, kai tas prospektas arba bazinis prospektas buvo patvirtintas iki 3 straipsnyje nurodytos datos.
2. Kai remdamasi Direktyvos 2003/71/EB 18 straipsniu buveinės valstybės narės kompetentinga institucija pateikia priimančiosios valstybės narės kompetentingai institucijai patvirtinimo pažymą dėl prospekto arba bazinio prospekto, patvirtinto iki 3 straipsnyje nurodytos datos, buveinės valstybės narės kompetentinga institucija toje pažymoje aiškiai nurodo, kad tas prospektas arba bazinis prospektas buvo patvirtintas iki 3 straipsnyje nurodytos datos.
3 straipsnis
Įsigaliojimas
Šis reglamentas įsigalioja jo paskelbimo Europos Sąjungos oficialiajame leidinyje dieną. liepos 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. birželio 4 d.

EuroVoc Classification:
Level 1: 100150
100148
100146
100152
Level 2: 100230
100220
100201
100190
Level 3: 1804
54
486
2616
All Descriptors: 248
2616
2787
2859
2891
4646
60